На основу члана 41а став 2. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ ПАРКА ПРИРОДЕ „МАЛИ БОСУТˮ

Члан 1.

Мали Босут налази се у Републици Србији, АП Војводина, и то у западном делу Срема, обухвата водоток Босут, узводно од државног пута IА реда број 3, у непосредној близине државне границе са Републиком Хрватском, ставља се под заштиту и проглашава заштићеним подручјем под именом „Мали Босутˮ, као природно добро међународног, националног, односно изузетног значаја и сврстава се у Ι категорију заштите, као Парк природе „Мали Босутˮ (у даљем тексту: Парк природе „Мали Босутˮ).

Члан 2.

Парк природе „Мали Босутˮ, ставља се под заштиту како би се очувао изворни ток реке Босут у целини, за разлику од већине других река и водотока на територији АП Војводине, на којима су спроведени захвати на уређењу тока.

Водоток Босут са својим обалним појасом представља еколошки коридор од међународног значаја према Уредби о еколошкој мрежи („Службени гласник РСˮ, број 102/10). Функционалност еколошког коридора водотока Босут обезбеђује опстанак многих локалних популација биљних и животињских врста. Еколошки коридор такође повезује Кабларовац и Драгановце са шумским комплексима Републике Хрватске (Спачванске шуме) и са Босутским шумама према југу. Каналисани ток Растовачке баре такође служи као еколошки коридор у правцу шума Кладовац и Растовац на северу, док ушће канала истовремено представља и значајно влажно станиште акватичних и семиакватичних врста.

Присутна водена, мочварна, приобална и шумска станишта представљају станиште за 131 таксон виших биљака, 26 врста сисара, 27 врста бескичмењака, 11 врста водоземаца, девет врста гмизаваца, 118 врста птица, 62 врста планткона и 16 врста риба.

Током валоризације подручја забележено је: две строго заштићене врсте виших биљака, четири строго заштићене врсте бескичмењака, једна строго заштићена врста рибе, осам строго заштићених врста водоземаца, пет строго заштићених врста гмизаваца и 92 строго заштићене врсте птица.

На подручју предложеном за заштиту дефинисано је осам станишних типова приоритетних за заштиту на националном нивоу. Од тога је седам наведено у оквиру приоритетних NATURA 2000 међународно значајних станишних типова, односно у селектованим EMERALD стаништима, што указује на значај овог подручја у очувању диверзитета шумске, семиакватичне и акватичне флоре у Србији.

Уз границе заштићеног подручја се налази археолошко налазиште Градина на Босуту (откривено 1880. године), које представља вишеслојни праисторијски археолошки локалитет и пружа доказ о постојању људских насеља и људских активности на овом подручју од краја неолита па до доласка Римљана у ове крајеве.

Члан 3.

Парк природе „Мали Босутˮ, налази се на територији општине Шид, унутар катастарских општина Адашевци, Вашица и Батровци.

Површина Парка природе „Мали Босутˮ износи 282,34 ha, од чега је највећим делом обухваћено земљиште у својини Републике Србије (99,27 %), док је 0,53% у јавној својини (280,29 ha), а 0,2% (0,56 ha) се налази у приватној својини.

Опис границе и графички приказ Парка природе „Мали Босутˮ дати су у Прилогу - Опис границе и графички приказ Парка природе „Мали Босутˮ, који је одштампан уз ову уредбу и чини њен саставни део.

Члан 4.

На подручју Парка природе „Мали Босутˮ, утврђују се режими заштите II и III степена, и то режим заштите II степена износи 109,09 ha (38,64 %), а режим заштите III степена 173,25 ha (61.36 %).

Члан 5.

На подручју Парка природе „Мали Босутˮ, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, које су као такве утврђене чланом 35. Закона о заштити природе, на површинама на којима је утврђен режим заштите III степена, забрањују се и:

1. радови и активности који могу имати неповољан утицај на геоморфолошке, хидролошке и педолошке карактеристике, живи свет, животну средину, еколошки интегритет и естетска обележја предела;
2. радови и активности које мењају водни режим и физичко-хемијске карактеристике станишта, уколико те промене за резултат имају трајне негативне последице на природне вредности заштићеног подручја;
3. активности чијим се спровођењем угрожавају јединке строго заштићених и заштићених дивљих врста (узнемиравање, непланско сакупљање и уништавање), њихова станишта, станишни типови приоритетни за заштиту и интегритет подручја;
4. уношење инвазивних биљних и животињских врста;
5. непланска сеча и оштећивање шумског дрвећа, замена састојина и групација аутохтоних врста дрвећа алохтоним;
6. паљење вегетације;
7. експлоатација минералних сировина и обављање осталих радова и активности које нису у складу са принципима одрживог коришћења природних ресурса;
8. ширење викенд зона на простор заштићеног подручја;
9. привремено и трајно одлагање свих врста отпадних материја;
10. привремено и трајно одлагање пестицида и других опасних материја;
11. остали радови и активности којима се врши загађивање ваздуха, земљишта, седимента, подземне и површинске воде;
12. упуштање вода код којих није примењен комплетан третман (примарна, секундарна и терцијална фаза пречишћавања) након изградње система за пречишћавање отпадних вода;
13. ограђивање простора непосредно уз водоток;
14. изградња инфраструктурних, туристичких као и других објеката, којима се угрожава функција природног добра;
15. одлагање и складиштење инертног материјала (песак, шљунак, земља и др), изградња и коришћење рибњака на начин који није у складу са принципима одрживог коришћења природних ресурса;
16. превођење шумског земљишта у друге намене, осим у случајевима прописаним законом.

Радови и активности ограничавају се на:

1. формирање новог грађевинског земљишта, осим на потребе управљања, као и на површине неопходне за изградњу објеката предвиђених до покретања поступка заштите важећом просторно-планском документацијом;
2. асфалтирање постојећих некатегорисаних путева и изградња свих нових преко природног добра, на плански предвиђене саобраћајнице до покретања поступка заштите;
3. примена техничких решења заштите обале, која укључују примену еколошки повољних решења (у складу са предеоним карактеристикама);
4. обављање геолошких и других истражних радова, на неопходне за заштиту и унапређење природних и културних вредности;
5. кошење, испаша и сеча трске, уклањање водене, мочварне, као и приобалне вегетације на планске активности (просторно, временски и технички) одржавања станишта уз примену заштитних мера за флору и фауну;
6. промена морфологије терена (раскопавање и насипање обала и сл) на активности за потребе ревитализације станишта, побољшању хидролошких и еколошких услова станишта;
7. кретање транспортних возила и пољопривредне механизације на кретање по постојећим атарским и/или шумским путевима;
8. туристичке активности, на просторно и временски ограничене видове одрживог туризма;
9. уређење простора за туризам, рекреацију и едукацију на планске активности усклађене са циљевима очувања природних и пејзажних вредности;
10. уношење и гајење алохтоних врста, на врсте које нису инвазивне у Панонском региону;
11. пошумљавање и подизање високог зеленила у складу са планским документима;
12. ложење ватре на за ту сврху предвиђеним локацијама и наменама;
13. изградњу објеката на потребе одрживог коришћења и управљања заштићеним подручјем, објеката за потребе газдовања шумама, као и на реконструкцију објеката салаша у постојећим габаритима под посебним условима.

Члан 6.

На подручју Парка природе „Мали Босутˮ, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1) успостављање нових шумских култура врста дрвећа које нису аутохтоне за подручје Панонске низије;

2) организовање масовних јавних скупова и манифестација;

3) бетонирање и/или поплочавање, као и друге промене морфологије обале и обалног појаса;

4) промена намена површина под природном и полуприродном вегетацијом (ливаде, тршћаци, итд);

5) промена морфолошких и хидролошких особина подручја од којих зависи функционалност еколошког коридора.

Радови и активности ограничавају се на:

1) изградњу и/или постављање нових привезишта, молова, стационираних плутајућих објеката, бетонираних силаза на водоток Босут, као и других објеката на води, на реконструкцију оних који су заведени у документацији управљача као затечено стање, као и на оне за потребе управљања, као и на плански постављене у оквиру постојећег грађевинског подручја у циљу организовања одрживих видова коришћења простора;

2) уређење обале на планске активности на ревитализацији, за потребе управљања, као и на подручје уређења риболовних места одређених планским документима;

3) постављање мобилијара на плански утврђено постављање за потребе управљања, рекреације, едукације и истраживања природних вредности подручја;

4) риболов на спортски и рекреативни риболов;

5) употреба ванбродских мотора на моторе на електро погон, осим за потребе чуварске службе и управљања.

Члан 7.

Парк природе „Мали Босутˮ, поверава се на управљање Покрету за заштиту и неговање реке Босут (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја и заштитне зоне о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 8.

Очување, унапређење, одрживо коришћење и приказивање природних и других вредности Парка природе „Мали Босутˮ, спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштитне зоне, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља министарству надлежном за послове заштите природе (у даљем тексту: Министарство) најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 9.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Парка природе „Мали Босутˮ.

Правилник из става 1. овог члана се објављује у „Службеном гласнику Републике Србијеˮ.

Члан 10.

Управљач је дужан да на прописан начин обележи Парк природе „Мали Босутˮ, његове спољне границе најкасније у року од 12 месеци од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Парка природе „Мали Босутˮ, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 11.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Парка природе „Мали Босутˮ у року од две године од дана ступања на снагу ове уредбе.

Члан 12.

Висину накнаде за коришћење Парка природе „Мали Босутˮ, својим актом утврђује Управљач, у складу са законом којим се уређују накнаде за коришћење јавних добара.

Члан 13.

Средства за спровођење Плана управљања Парка природе „Мали Босутˮ, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 14.

Управљач може прогласити рибарско подручје у оквиру граница Парка природе „Мали Босутˮ, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 15.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од шест месеци од дана ступања на снагу ове уредбе.

Члан 16.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 17.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Парка природе „Мали Босутˮ, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-746/2024-1

У Београду, 1. фебруара 2024. године

В Л А Д А

ПРВИ ПОТПРЕДСЕДНИК ВЛАДЕ